Španski superkup 2015.
Supercopa de España 2015. je bilo nogometno takmičenje u organizaciji nogometnog saveza Španije u kojem su se sastali Barcelona kao pobjednik La Lige 2014/15. i kupa 2014/15. i Athletic Bilbao finalist kupa 2014/15. Finale superkupa se odigralo u dvije utakmice: 14. i 17. augusta 2015. godine. Prva utakmica superkupa se odigrala na stadionu San Mamés u kojoj je Athletic Bilbao bilo uspješniji rezultatom 4-0. Prvi gol na utakmici postigao je Mikel San José u 13. minuti izvanrednim šutem sa centra igrališta. U drugom poluvremenu neprepoznatljiva Barcelona je primila još tri gola koja je postigao Aritz Aduriz. U 52. minuti utakmice Sabin Merino oduzima jednu loptu igračima Barcelone i driblingom prolazi pored Danija Alvesa te ubaciva loptu na vrh jedanaesterca gdje Aritz Aduriz pogađa u desni ugao Stegenovog gola. Devet minuta poslije nakon nekoliko odbijenih lopti u šesnaestercu Barcelone lopta se odbija do Aduriza koji šutem desnom nogom pogađa za 3-0. Posljednji gol na utakmici postignut je iz jedanaesterca kojeg je skrivio Dani Alves u 67. minuti utakmice. U uzvratnoj utakmici na stadionu Camp Nou, Barcelona i Athletic Bilbao su odigrali neriješeno 1-1. Dvije minute prije kraja prvog poluvremena Ivan Rakitić ubaciva loptu u šesnaesterac gdje Luis Suárez loptu dodaje do Messija koji postiže gol. Jedan od ključnih detalja utakmice desio se u 55. minuti utakmice kada Gerard Piqué dobija crveni karton nakon što je vikao na linijskog sudiju. U 75. minuti nogometaši Barcelone zaboravljaju na Aduriza koji postiže konačan rezultat utakmice. Sveukupnim rezultatom 5-1 u obje utakmice Athletic Bilbao je bio uspješniji te osvojio svoj drugi superkup.